Czelder 1703-ban csatlakozott a kurucokhoz. 1705-ben már a kurucok ezredese volt, II. Rákóczi Ferenc fejedelem egyik első reguláris ezredének megszervezője. Részt vett az 1708-as vesztes trencséni csatában. A csata után a Garam-völgyének védelmi feladatait látta el. A rákövetkező év elején előléptették brigadérossá. A Rákóczi-szabadságharc évei alatt főleg a Felvidéken harcolt, mint a kurucok egyik legjobb alvezére és hadseregszervezője. 1709–1710-ben ezredével részt vett Lőcse védelmében. A védők és az ostromlók között tárgyalások kezdődtek és Orbánt is követségbe küldték, őt azonban az ostromlók parancsnoka, Georg Löffelholz generális február 10-én elfogta és az ostrom végeztével Késmárkon börtönbe vetette. A szatmári béke (1711) után szabadon engedték és visszatért szülőfalujába.